**Бекітемін:**

**МКҚК «№ 139 бөбекжай-балабақшасы»**

**меңгеруші \_\_\_\_\_\_\_\_\_ Сабазова С.С**

**«Көңілді қыс»**

**(Ересек «Бәйшешек» тобының ашық оқу қызметі)**

Тәрбиеші: МухамедрахимоваН.Т. .

Әдіскер: Мухамедрахимова Н.Т .

**Көңілді қыс**

**Білім беру саласы:** «Қатынас»

**Бөлімі:** Сөйлеуді дамыту

**Тақырыбы:** Көңілді қыс

**Мақсаты:** Қыс мезгілі туралы түсініктерін кеңейту. Өзіне тән ерекшеліктерін ажырата білуге, өз ойын толық жеткізе білуге үйрету. Қысқы ойындарға қажетті құралдарды атау. Табиғатты аялауға, әсемдікті сезініп, көре білуге тәрбиелеу.

**Әдіс - тәсілдері:** Әңгімелесу, түсіндіру, сұрақ – жауап, көрсету, ғажайып сәт, ойын, сергіту сәті.

**Көрнекілігі:** Мазмұнды суреттер, аққала, ойынға қажетті заттар. Қыс мезгілінің көрінісі слайд.

**Шаттық шеңбері:**

- Балалар, көңіл-күйлерің қандай?

- Тамаша

- «№139 бөбекжай – балабақшасы» қандай?

- Тамаша.

- «Бәйшешек» тобының балалары қандай?  
- Тамаша.

Табиғатым тамаша,

Көз тоймайды қараса.

Табиғатты аялап,

Жүрейікші жараса.

Жарайсыңдар, балалар.

**Тәрбиеші:** Балалар, күн суық болса да, біздің жүрегіміз жылы. Жылуымызды жан - жағымызға беріп, жылулық шеңберін құрып, келген қонақтарымызбен амандасайық.

Үлкенге де сіз,

Кішіге де сіз.

Барша жұртты құрметтеп,

Бас иеміз біз.

Қонақтарға сәлемін алақанмен үрлеу арқылы  жібереді.

**Тәрбиеші:** Балалар, мен сендерге жұмбақ жасырғым келіп тұр. (Слайд)

Шанамен зырғып желетін,

Коньки, шаңғы тебетін,

Аққала жасап ойнайтын,

Қай мезгіл деп ойлайсыңдар балалар?

**Балалар:** Қыс мезгілі

**Тәрбиеші:** Дұрыс қыс яғни,қазір қай жыл мезгілі? (Слайд)

**Балалар:**-Қазір қыс мезгілі.

**Тәрбиеші:**Ал қыс мезгілінде қандай өзгерістер болады. (Слайд)

1-бала:- қыс мезгілінде қар жауады.

2-бала:- Қыс мезгілінде мұз қатады.

3-бала:- Балалар жыл киінеді.

4-бала:- Балалар, шаңғы, шана, коньки тебеді.

5-бала:- Балалар – қардан аққала жасайды.

**Тәрбиеші:** Жақсы,жарайсыңдар. Осы әңгімемізге енді тақырып қояйықшы.

**Балалар:** «Көңілді қыс».

**Тәрбиеші:**Ендеше, қыс туралы тақпақ білесіңдер ме?  
**Әмір** : Қандай суық қыс деген,

Қалтырайды құс деген.  
Құлақшынды кимесең,  
Құлағыңды тістеген.

**Дамир**: Қыс мезгілі көңілді,

Аспаннан ақ қар төгілді.

Шанамен біз ойнаймыз,

Шаңғы теуіп зырлаймыз

**Тәрбиеші:** Балалар ненің дыбысын естіп тұрсыңдар?

**Балалар:** Боранның.  
**Тәрбиеші:** Ендеше боранды қимылмен қалай көрсетеміз?

*(қолдарын жоғары көтеріп жәй және қатты дыбыс шығарып гуілдейді.)*

Ал, қатты аяз болғанда не істейміз? *(қолдарын қусырып,аяқтарын топылдатады).*

-Ал,күн шыққанда не істейсіңдер? *(«алақай» деп қолдарын шапалақтайды).*

-Жарайсыңдар осындай көңіл – күймен сабағымызды одан әрі жалғастырамыз.

1 слайд. (Қыс көрінісі).

**Балалар:** Шырша, ағаштар, айналаның бәрі аппақ.

**Тәрбиеші:** Дұрыс ағаштар, шыршалар неге оранған?

**Балалар:** Қарға.

Дұрыс, қардың түсі қандай?  
- Ақ.  
- Ия, қар аппақ, үлпілдек, мамық, жұмсақ, жеңіл. Қар туралы тақпақ білесіңдер ме?

**Таян:** Қар жауғанда топ бала,.

Соқты қардан аққала.

Мұрны сәбіз, үп - үшкір,

Көзі көмір, қап - қара.

**Айсұлтан:** Далада қар борайды,

Ақ мамыққа орайды.   
Мұз болады, қатады,   
Жып - жылтыр боп жатады.

**Айлин:** Ауыл сырты - биік жар

Бізді күтіп, тұр қарап

Биік жарға шығып - ап,

Жөнелеміз, сырғанап.

**Фариза:** Қар жауыпты далаға

Қар жауыпты қалаға

Сырғанаймыз біз енді

Отырып ап шанаға.

**Даниил:** Аппақ, аппақ қар аппақ

Айналаның бәрі аппақ

Қырау-қырау жол аппақ,

Қар жамылған тал аппақ.

Ал, қардың үлпілдек екеніне көзімізді жеткізу үшін мына үстел үстіндегі стакандағы түтікшені үрлеп көрейік.

*(Балалар үстел үстіндегі стакандағы түтікшені үрлейді, ондағы қағаз қиқымдарының ұшқанын көреді).*

Стакандағы қар ұшты ма? - Ия.

Қар ұшқындап, жапалақтап, борандатып жауады екен.

Қарды жеуге болады ма? - Жоқ.

Қар аппақ, үлпілдек, мамық, жұмсақ, жеңіл екеніне көзімізді жеткіздік.

**Сергіту сәті:** Аппақ қылып өңірді,

Қар жауды, қар жауды. (Қарды шашу).

Көңілді балалар,

Қызығып секірді, секірді.

**2 слайд.** (сұр қоян, мен ақ қоян суреттері көрсетіледі).

- Айнала аппақ қар. Адамдар жылы киінеді. Тіпті жануарлар да қыстың келгеніне қуанатын сияқты. Мына суреттен нені көріп тұрсыңдар? Сұр қоянды. Олардың да түстері өзгеріп кетіпті. Қоянды байқай алмайсың. Оның тоны аппақ қар сияқты.

**3 слайд.** (Балалардың жемсауытқа жем салып тұрған суреті).  
- Бұтақтан-бұтаққа ұшып-қонып жүрген құстарды көруге болады.  
Оларға қыста жем табу қиынға түседі. Сондықтан адамдар жемсауыт жасап, оларды қоректендіреді.

**4 слайд.** (жабайы жануарлардың суреті).  
- Аяз суық болса қыстыгүні балалар түрлі ойын ойнайды. Жануарларда қарды қызық көреді? Мысалы, мына қоян және тиінге қараңдаршы. Қарды қызықтап секіріп жарысып ойнап жүргендей. Ал қыста кейбір аңдар ұйқыға кетеді екен. (Аю, тышқан, борсық, суыр).

5 слайд. (шанамен сырғанап жүрген балалардың суреттері).  
Шанамен сырғанап жүрген балалардың суреттері.  
Шана – қысқы сырғанайтын ойын көлігі.  
Шана туралы тақпақты кім айтып береді?

«Шана» Қ.Мырза Әлі.

**Альмансур**:Қыр басына шарқ ұрып,

Бір орында тұрмаймыз.

Шана сүйреп барамыз.

Қырдан төмен ағамыз.

Қалдық тіпті алқынып,

Ұшқан құстай зулаймыз,

Қандай ауыр шанамыз.

**Тәрбиеші:** Жарайсыңдар балалар! Енді қыс айларын атайықшы  
**Балалар:** Желтоқсан, қаңтар, ақпан  
**Тәрбиеші:** Ал, қазір қыстың қай айы?

**Балалар:Қ**аңтар

**Тәрбиеші:** Балалар, біздер қыс мезгілінде қандай мерекелерді тойлаймыз?  
**Балалар:** Жаңа жыл!  
**Тәрбиеші:** Дұрыс, айтасыңдар сонымен қатар 16 желтоқсан - Тәуелсіздік күнін, 1желтоқсан – Елбасы күнін тойлаймыз!

**Ғажайып сәт.** Желдің дауысы естіледі. Есік қағылады.  
**Тәрбиеші:** Балалар, бізге қонақ келген сияқты. Қане, есікті ашып көрейін. Қыс ханшайымы кіреді.

**Қыс ханшайымы:** Сәлеметсіңдер ме, балалар! Мен қыс ханшайымымын. Мен сіздердің қыс мезгілі туралы айтып жатқандарыңызды естіп қалып, қонаққа келдім.

**Балалар:** Сәлеметсіз бе, ханшайым!

**Қыс ханшайымы:** Балалар мен сіздерге құр қол келген жоқпын, тапсырмалар әкелдім. Менің тапсырмамды орындауға дайынсыздар ма?

**Балалар:** Иә, дайынбыз

1 - тапсырма. Жұмбақ жасыру

Қыста ғана болады,  
Ұстасаң қолың тоңады. (қар)

**Қыс ханшайымы:** Жарайсыңдар, балалар!  
**Қыс ханшайымы:** Қардың түсі қандай?  
**Балалар:** Ақ  
**Қыс ханшайымы:** Қар мұздай ма, жылы ма?  
**Балалар:** Мұздай  
*Балаларға қар, мұз, су көрсетіледі.***Қыс ханшайымы:** Қане, барлығымыз қарды қолмен ұстап көрейік.  
*Балалар қарды қолмен ұстап көреді.*  
**Қыс ханшайымы:** Мынау не?  
**Балалар:** Бұл – мұз.  
**Қыс ханшайымы:** Мұз қалай пайда болады? Балалар, мұз су мен қардың араласуынан пайда болады. Ал күн жылыса қар не істейді?  
**Балалар:** Қар суға айналады.  
**Қыс ханшайымы:** Дұрыс.  
**Қыс ханшайымы:** Аққала неден жасалады?  
**Балалар:** Қардан

**Топтық жұмыс.**

Балалар, біз енді үш топқа бөлінейік. Қыс ханшайымына өзіміздің шығармашылық жұмысымызды көрсетейік.

**І топ** «Шырша» тобы – қардың суретін салады.

Мақсаты: Тіс пастасын пайдалана отырып, қағаз бетіне саусақпен бастыру, қағазды бүктеу арқылы екі бетіне қардың суретін салғызу.

**ІІ топ** «Ұлпа қар» тобы – мақтаны үзіп алу арқылы желіммен жапсырады.

Мақсаты: Қағаз бетіне мақтаны үзіп алу арқылы желіммен жапсыра білуге үйрету.

**ІІІ топ** «Аққала» тобы – аққаланы құрастыру.

Мақсаты: берілген матаға дайын пішіндерден аққаланы құрастыра білуге үйрету.

*Аққала әнін орындау*

Балалардың білімін бағалау:

Сендер бүгін сұрақтарға өте жақсы жауап бердіңдер. Берілген тапсырмаларды өте ұқыпты орындай білдіңдер. Қыс ханшайымының сендерге әкелген тәттілері бар екен.

(Аққала балаларға тәттілерді таратады)

Балаларды мақтап мадақтау:

Балаларды жекелеме мақтап, мадақтаймын.

**Күтілетін нәтиже:**

**Білу керек:** Қыс мезгілінің ерекшеліктерін (қар жауады, боран соғады, аяз болады), қысқы ойын түрлерін.

**Болу керек:** Қыс мезгілінің ерекшеліктері туралы түсініктері.

**Істей білу керек:** Қойылған сұраққа толық жауап беріп, берілген тапсырмаларды дұрыс орындай білуі керек.